**Pesem povezuje**

**Razstava 40 stopinj MePZ Bistrica ob Sotli**

*“Pevski zbor je temelj za vas, da ima lahko dober glas." (Tonči Babič)*

MePZ Bistrica ob Sotli že štiri desetletja bogati kulturno dogajanje v Bistrici ob Sotli. Povezuje ljudi, širi ljubezen do petja in z ubranim petjem domači kraj predstavlja na velikih in majhnih odrih doma in tudi preko občinskih, regijskih in tudi državnih meja. Ob tem jubileju v krajevni knjižnici Bistrica ob Sotli pripravljamo razstavo, ki na kratko povzema teh štirideset velikih stopinj.

Pevski zbori so v Sloveniji najbolj zastopana kulturno-umetniška društvena dejavnost in to z dolgo tradicijo. Trenutna ocena delujočih zborov pri nas, ki jo je podal Javni sklad Republike Slovenije za kulturne dejavnosti je med 2.500-3.000 zbori, vključno s šolskimi otroškimi, mladinskimi in s cerkvenimi. Vanje je vključenih kar 80.000 aktivnih pevcev.

Zbori so pomembno gonilo kulturnega in družabnega življenja v krajih.

Ubrano petje, harmonija glasov in harmonija dobrih medsebojnih odnosov, se ob nastopih z zbora prenaša na poslušalce in tako prispeva h kvaliteti življenja tako članov

zbora, kot tudi cele skupnosti.

Zborovsko petje v Bistrici ob Sotli beležimo že od začetka 20. stoletja, ko je bila

aktivna dekliška Marijina družba ki je gojila predvsem cerkveno petje. Izpostaviti moramo domačina in organista Jožeta Novaka, ki v sicer v predvsem cerkveni repertoar dodajal tudi svoje pesmi.

Leta 1925 je bil v okviru Katoliško-prosvetnega društva ustanovljen pevski odsek

“Grmada” z mešanim, ženskim in moškim pevskim zborom, ki se je prvič predstavil

občinstvu v predpustnem času leta 1928 v Drofenikovi dvorani.

Krstni nastop današnjega MePZ Bistrica ob Sotli je bil konec novembra 1981, ob takratnem prazniku krajevne skupnosti.

V štirih desetletjih se je spletlo tesnih prijateljskih vezi, ustvarilo prijetnih spominov,

spisalo zgodb, ki nam vsem lepšajo življenje. Nekatere izmed njih smo **v Knjižnici Šmarje pri Jelšah** zbrali in posneli. Kratek video si boste lahko ogledali v Tednu ljubiteljske kulture, v **soboto, 22. maja 2021, ob 20. uri, na YouTube kanalu Knjižnice Šmarje pri Jelšah,** kjer bo ogled mogoč tudi po premieri.

Na YouTube kanalu Knjižnice Šmarje pri Jelšah pa si lahko ogledate tudi kratek video s povabilom, da se sprehodite po 40 stopinjah MePZ Bistrica ob Sotli. Ob svečanem dogodku je Knjižnica Šmarje pri Jelšah izdala tudi **katalog**.

Razstavo je postavil MePZ Bistrica ob Sotli v sodelovanju s Knjižnico Šmarje pri Jelšah - enota Bistrica ob Sotli in ob podpori Občine Bistrica ob Sotli ter podjetja DS Smith iz Brestanice.

Vabljeni v prostore krajevne knjižnice Bistrica ob Sotli, kjer si lahko v času uradnih ur knjižnice ali po vnaprej dogovorjenem terminu ogledate razstavo. Seveda v skladu z aktualnimi navodili in priporočili NIJZ ter skladno z zakonodajo.

Razstava bo odprta vse do 8. oktobra 2021.